舟中夜雪讀正卿教授近詩輒賦鄙句并以爲別
作者：王銍
朝代：宋

paragraphs: 百年半羈棲，輕與故山別。
回首千萬峯，飛雲不可越。
弭棹濠上亭，非鄉愴時節。
朝號迥野風，夜聽孤舟雪。
濕薪無煖焰，濁淚共明滅。
癡坐增灑然，何以慰清絕。
斯時咏君詩，心抱益澄沏。
未從觀魚莊，先得馭風列。
荆玉出此邦，誰獻復誰刖。
山川漫奇麗，文物久銷歇。
君詞吐白虹，神寶疑不沒。
我欲賡餘思，景好句逾拙。
如逢勾漏令，未得丹砂訣。
萬里煙雲開，揚舲及明發。
荆山自茲遠，雲濤渺天末。
兩地見梅花，相思不同折。